LV Eiropas Savienības Oficiālais Vēstnesis C 89/1

Eiropas pētniecības infrastruktūras konsorcija “Eiropas e-zinātnes un tehnoloģiju infrastruktūra bioloģiskās daudzveidības un ekosistēmu pētniecībai” – “LifeWatch ERIC” statūti

(2017/C 89/01)

Saturs

1. NODAĻA. VISPĀRĪGI NOTEIKUMI

1. pants. Nosaukums, juridiskā adrese, atrašanās vieta un darba valoda

2. pants. Uzdevums un darbības, ERIC elementi

2. NODAĻA. DALĪBA

3. pants. Dalība un pārstāvošā struktūra

4. pants. Dalībnieku un novērotāju uzņemšana

5. pants. Dalībnieka izstāšanās/dalības vai novērotāja statusa izbeigšana

3. NODAĻA. DALĪBNIEKU UN NOVĒROTĀJU TIESĪBAS UN PIENĀKUMI

6. pants. Dalībnieki

7. pants. Novērotāji

4. NODAĻA. PĀRVALDĪBA

8. pants. Kopsapulce

9. pants. Valde

10. pants. Palīgstruktūras

5. NODAĻA. ZIŅOŠANA KOMISIJAI

11. pants. Ziņošana Komisijai

6. NODAĻA. POLITIKA

12. pants. Nodarbinātības politika

13. pants. Iepirkuma politika un atbrīvojums no nodokļa

14. pants. Resursi, budžeta politika, atbildība un apdrošināšana

15. pants. Piekļuve LifeWatch ERIC infrastruktūrai un datu izplatīšanas politika

16. pants. Zinātniskie un tehniskie novērtējumi

17. pants. Datu piekļuves politika un intelektuālā īpašuma tiesību politika

7. NODAĻA. DARBĪBAS ILGUMS, LIKVIDĀCIJA, STRĪDI, PIEMĒROJAMIE TIESĪBU AKTI UN GROZĪJUMU NOTEIKUMI

18. pants. Darbības ilgums

19. pants. Likvidācija un maksātnespēja

20. pants. Piemērojamie tiesību akti

21. pants. Strīdi

22. pants. Statūtu pieejamība

23. pants. Statūtu grozīšana

8. NODAĻA. IZVEIDES UN PĀREJAS NOTEIKUMI

24. pants. Izveides noteikumi

25. pants. Pārejas noteikums

1. PIELIKUMS. DALĪBNIEKU, NOVĒROTĀJU UN PĀRSTĀVOŠO STRUKTŪRU SARAKSTS

2. PIELIKUMS. FINANSIĀLĀS UN NATURĀLĀS IEMAKSAS

1. NODAĻA

VISPĀRĪGI NOTEIKUMI

1. pants

Nosaukums, juridiskā adrese, atrašanās vieta un darba valoda

1. Padomes Regulai (EK) Nr. 723/2009 (1) atbilstoša Eiropas pētniecības infrastruktūras konsorcija (ERIC) veidā tiek izveidots Eiropas pētniecības infrastruktūras konsorcijs “Eiropas e-zinātnes un tehnoloģiju infrastruktūra bioloģiskās daudzveidības un ekosistēmu pētniecībai” (turpmāk “LifeWatch ERIC”).

2. LifeWatch ERIC ir izklaida pētniecības infrastruktūra, kas tiek organizēta saskaņā ar 2. panta 3. un 4. punktu.

3. LifeWatch ERIC juridiskā adrese ir Seviljā, Spānijas Karalistē (turpmāk “uzņēmēja dalībvalsts”).

4. LifeWatch ERIC darba valoda ir angļu valoda.

2. pants

Uzdevumi un darbības, ERIC elementi

1. LifeWatch ERIC galvenais uzdevums ir izveidot un izmantot infrastruktūru un informācijas sistēmas, kas nepieciešamas, lai mobilizētu un integrētu datus un algoritmus bioloģiskās daudzveidības un ekosistēmu pētniecībai, tostarp uzlabotu izpratni, saiknes un sinerģijas ar citām sabiedrībai aktuālām problēmām, piemēram, pielāgošanos klimata pārmaiņām un to seku mazināšanu, kā arī nodrošinātu analītiskās spējas.

2. Tāpēc LifeWatch ERIC īsteno un koordinē dažādas darbības, tostarp (bet ne tikai) šādas:

a) tādas izklaidas pētniecības infrastruktūras darbību, kas ietver spēju nodrošināšanu pieprasījumā pamatotai bioloģiskās daudzveidības datu mobilizācijai; integrētu piekļuvi izklaidiem datu resursiem; datu atrašanas, analīzes, modelēšanas un vizualizācijas pakalpojumu sniegšanu; tīmeklī un uz vietas nodrošinātu atbalstu lietotājiem; digitālo vidi zinātniskai sadarbībai un eksperimentiem;

b) atbalstu valsts un starptautiskām infrastruktūrām, kā arī sadarbību ar tām, pamatojoties uz pakalpojumu līmeņa nolīgumiem, saistībā ar datu mobilizāciju un datu apmaiņu; skaitļošanas spēju un jaunu infrastruktūras spēju izveidi, tostarp izpēti par tāda starpnieka funkcijām, kas koordinē prasības un nodošanas plānus starp valsts un starptautiskām infrastruktūrām, iestādēm un organizācijām, ja tās to pieprasa;

c) spēju veidošanu, lai veicinātu jaunas iespējas plaša mēroga zinātniskai attīstībai; nodrošinātu ātrāku datu savākšanu ar jaunām tehnoloģijām; atbalstītu zināšanās pamatotu lēmumu pieņemšanu bioloģiskās daudzveidības un ekosistēmu pārvaldībai; atbalstītu apmācības programmas;

d) spēju uzturēšanu pētniecības infrastruktūras uzlabošanai, zināšanu un tehnoloģiju inovācijai un attīstīšanai un jaunu analītisko spēju izstrādei;

e) citu tādu uzdevumu veikšanu, kuri cieši saistīti ar iepriekš minētajām darbībām un par kuriem var lemt Kopsapulce.

3. LifeWatch ERIC ietver

a) kopīgo infrastruktūru, ko uztur dalībnieki. Kopīgās infrastruktūras galvenās daļas atrodas Spānijā (institucionālās attiecības, ieskaitot organizācijas, kas darbojas par datu sniedzējiem un koordinē uzraudzības punktus, LifeWatch ERIC administratīvie, juridiskie un finanšu pakalpojumi, IKT pamatdarbību un izklaidās struktūras un darbību organizēšana un koordinēšana), Itālijā (LifeWatch pakalpojumu organizēšana un koordinēšana bioloģiskās daudzveidības kopienai) un Nīderlandē (virtuālo laboratoriju un inovāciju koordinēšana), neizslēdzot iespēju izveidot kopīgās infrastruktūras daļas citu dalībvalstu teritorijās;

b) LifeWatch izklaidos centrus, kas nav kopīgā infrastruktūra, taču ir LifeWatch ERIC daļas, kas izveidotas ar Kopsapulces pieņemtajiem nosacījumiem dalībniekam, kura valstī tie atrodas. Šie nosacījumi ietver noteikumus, kas saistīti ar tā dalībnieka finansiālo atbildību un saistībām, kura valstī atrodas izklaidais centrs.

4. LifeWatch ERIC noslēgs pakalpojumu līmeņa nolīgumus ar dalībniekiem, centriem vai juridiskām personām tādu darbību un pakalpojumu regulēšanai, kurus tie uz sadarbības pamata nodrošina LifeWatch ERIC, neizslēdzot iespēju šos pakalpojumus sniegt kā iemaksu natūrā.

5. LifeWatch ERIC pilda savu galveno uzdevumu bez nolūka gūt peļņu. LifeWatch ERIC var īstenot ierobežotu skaitu saimniecisko darbību, kas cieši saistītas ar tā uzdevumu, ja tās neapdraud tā galveno mērķu sasniegšanu bez nolūka gūt peļņu.

6. LifeWatch ERIC var veicināt Eiropas Savienības Zemes novērošanas programmā Copernicus iegūto datu un produktu izmantošanu. Informācija par vidi ir būtiska planētas un tās ekosistēmu mainības izpratnei.

2. NODAĻA

DALĪBA

3. pants

Dalība un pārstāvošā struktūra

1. Par LifeWatch ERIC dalībnieku vai novērotāju bez balsstiesībām var kļūt šādas struktūras:

a) Eiropas Savienības dalībvalstis (turpmāk “dalībvalstis”);

b) asociētās valstis;

c) trešās valstis, kas nav asociētās valstis;

d) starpvaldību organizācijas.

2. LifeWatch ERIC dalībnieku un novērotāju, kā arī to pārstāvošo struktūru saraksts ir norādīts 1. pielikumā. Statūtu 1. pielikumā iekļauto dalībnieku un novērotāju sarakstu atjaunina Kopsapulce, un pārstāvošo struktūru sarakstu atjaunina izpilddirektors pēc atbilstoša paziņojuma saņemšanas no iecēlēja dalībnieka saskaņā ar īstenošanas noteikumos paredzētajām prasībām. Dalībniekus un novērotājus var pārstāvēt viena vai vairākas, taču ne vairāk kā trīs publiskā sektora struktūras, tostarp reģioni, vai privātas struktūras, kas pilda publiskās pārvaldības uzdevumus. Šīs pārstāvošās struktūras ieceļ saskaņā ar dalībnieka iekšējiem noteikumiem un procedūrām. Dalībnieki un novērotāji nosaka savu pārstāvju darbības ilgumu, kā arī to spēju īstenot noteiktas tiesības un pienākumus.

3. Kopsapulce nodrošina, ka dalībvalstis vai asociētās valstis kopā veido balsu vairākumu Kopsapulcē, kā arī locekļu vairākumu Pastāvīgajā komitejā. Kopsapulce nosaka jebkādas tādas izmaiņas attiecībā uz balsošanas tiesībām, kas nepieciešamas, lai nodrošinātu, ka LifeWatch ERIC vienmēr ievēro šo prasību.

4. Dalībniekus, kam ir dalībnieka statuss LifeWatch ERIC izveidošanas brīdī, sauc par dibinātājiem.

4. pants

Dalībnieku un novērotāju uzņemšana

1. Jaunu dalībnieku uzņemšanas nosacījumi ir šādi:

a) dalībvalstis, asociētās valstis un trešās valstis, kas nav asociētās valstis, iesniedz rakstisku dalības pieteikumu Kopsapulces priekšsēdētājam;

b) dalības pieteikumā ietver ne vairāk kā trīs struktūras, kas dalībnieku pārstāvēs Kopsapulcē;

c) pieteikumā ir aprakstīts, kā pretendents veicinās LifeWatch ERIC 2. pantā paredzētos mērķus un darbības un kā tas izpildīs savus pienākumus;

d) asociētās valstis uzņem Kopsapulce ar vienkāršu balsu vairākumu. Trešās valstis, kas nav asociētās valstis, Kopsapulce uzņem ar absolūtu balsu vairākumu;

e) par jauna dalībnieka uzņemšanu var lemt Kopsapulce pēc tam, kad tā saņēmusi Valdes ziņojumu, kur ietverti noteikumi un nosacījumi, saskaņā ar kuriem pretendents var pievienoties LifeWatch ERIC.

2. Starpvaldību organizācija iesniedz dalības pieteikumu Kopsapulces priekšsēdētājam, un to var uzņemt ar kvalificētu balsu vairākumu saskaņā ar Kopsapulces pieņemtiem nosacījumiem pēc 1. punkta e) apakšpunktā minētā Valdes ziņojuma saņemšanas.

3. Neviens no LifeWatch ERIC jaunajiem dalībniekiem nevar izstāties vismaz līdz brīdim, kad beidzas piecgade, kurā dalībnieks iestājies. Ja jaunais dalībnieks tiek uzņemts pēc plānošanas piecgades pirmajiem trim gadiem, tas saglabā dalībnieka statusu vismaz līdz brīdim, kad beidzas piecgade, kurā dalībnieks iestājies, un turpmākajā plānošanas piecgadē, ja vien attiecībā uz nākamo piecgadi netiek pieprasīta izstāšanās saskaņā ar 5. punkta 2) apakšpunktu.

4. Dalībvalstis, asociētās valstis, trešās valstis, kas nav asociētās valstis, vai starpvaldību organizācijas, kas vēlas sniegt ieguldījumu LifeWatch ERIC darbībā, taču vēl nevar pievienoties kā dalībnieki, iesniedz rakstisku pieteikumu novērotāja statusa iegūšanai Kopsapulces priekšsēdētājam.

5. Novērotāju uzņemšanas nosacījumi ir šādi:

a) novērotāji tiek uzņemti uz divu gadu periodu. Šo periodu var pagarināt uz laiku līdz diviem papildu gadiem. Pirms attiecīgā perioda beigām novērotājs iesniedz pieteikumu dalībnieka statusa iegūšanai vai izstājas no LifeWatch ERIC. Izņēmuma gadījumos Kopsapulce var ar vienkāršu balsu vairākumu nolemt par novērotāja statusa pagarināšanu ne vairāk kā uz vēl vienu divu gadu periodu;

b) novērotāju uzņemšanai ir nepieciešama Kopsapulces piekrišana, kas pieņemta ar vienkāršu balsu vairākumu.

5. pants

Dalībnieka izstāšanās/dalības vai novērotāja statusa izbeigšana

1. Dalība tiek piešķirta uz vismaz vieniem pieciem gadiem un turpinās turpmākajās piecgadēs visā LifeWatch ERIC darbības laikā. Piecgades finansiālās saistības tiek īstenotas saskaņā ar daudzgadu darba programmu un indikatīvo budžetu, kā aprakstīts 2. pielikumā.

2. Dalībnieks var izstāties piecgades trešā gada beigās, ja paziņo par nodomu izstāties līdz piecgades otrā gada beigām. Par izstāšanās prasību dalībniekus informē piecpadsmit dienu laikā no šādas prasības saņemšanas.

3. Lai dalībnieks varētu izstāties, viņam ir jāizpilda savi finansiālie un citi pienākumi. Ja kopīgā infrastruktūra, izklaidie centri vai citi LifeWatch ERIC aktīvi atrodas tā dalībnieka valsts teritorijā, kurš izstājas, tad dalībnieks aktīvus var atgūt pret taisnīgu atlīdzību, kam piekrīt Kopsapulce.

4. Kopsapulce aptur dalībnieka tiesības balsot, ja šā dalībnieka iemaksas ir aizkavējušās par vienu gadu no finanšu gada sākuma.

5. Kopsapulcei ir pilnvaras izbeigt dalībnieka dalību vai novērotāja statusu šādos gadījumos:

a) dalībniekam vai novērotājam ir smagi pārkāpumi sakarā ar vienu vai vairākiem pienākumiem, ko uzliek šie statūti;

b) dalībnieks vai novērotājs pārkāpumu nav novērsis sešu mēnešu laikā no brīža, kad saņēmis Kopsapulces priekšsēdētāja rakstisku paziņojumu, kas pieņemts saskaņā ar Kopsapulces protokolu, kurā pārkāpums apstiprināts.

Valde informē Kopsapulci par dalībnieku vai novērotāju, kurš atkārtoti nepilda tam statūtos noteiktos pienākumus, un liek dalībniekam vai novērotājam pienākumus izpildīt. Ja dalībnieks vai novērotājs tās neizpilda sešu mēnešu laikā, Valde ierosina Kopsapulcei izbeigt dalībnieka dalību vai novērotāja statusu.

Dalībniekam vai novērotājam ir tiesības paskaidrot Kopsapulcei savu nostāju, pirms tā pieņem lēmumu šajā jautājumā.

Kopsapulce ar kvalificētu balsu vairākumu nolemj, vai izbeigt dalībnieka dalību vai novērotāja statusu.

3. NODAĻA

DALĪBNIEKU UN NOVĒROTĀJU TIESĪBAS UN PIENĀKUMI

6. pants

Dalībnieki

1. Dalībniekiem šādas tiesības:

a) piedalīties un balsot Kopsapulcē;

b) piekļūt LifeWatch ERIC sniegtajai informācijai un pakalpojumiem un

c) jebkādas citas šajos statūtos minētās vai īstenošanas noteikumos ietvertās tiesības.

2. Katrs dalībnieks

a) atbalsta un veicina LifeWatch ERIC mērķus, uzdevumus un pārvaldību;

b) nosaka struktūras, kas pārstāv dalībnieku;

c) izveido un uztur LifeWatch Valsts atbalsta komiteju, lai sekmētu attiecīgo standartu pieņemšanu valsts resursu un instrumentu izveides projektos; veicina pakalpojumu izmantošanu tādās zinātniskajās kopienās un pētnieku vidū, kas darbojas dažādās, ar bioloģisko daudzveidību saistītās zināšanu jomās, tostarp ekosistēmu zinātnes un bioinformātikas jomā, un apkopo pakalpojumu sniedzēju un izmantotāju sniegto informāciju un atsauksmes;

d) veic iemaksas saskaņā ar 2. pielikumu un

e) atbalsta jebkuras citas darbības, par kurām ir panākta vienošanās LifeWatch ERIC sistēmā saskaņā ar statūtiem vai īstenošanas noteikumiem.

7. pants

Novērotāji

1. Novērotājiem ir šādas tiesības:

a) piedalīties Kopsapulces sanāksmēs bez balsstiesībām;

b) ļaut savai pētniecības kopienai piedalīties LifeWatch ERIC pasākumos, piemēram, semināros, konferencēs un mācību kursos, par izdevīgākām cenām, ja vien tajos ir pietiekami daudz vietas;

c) ļaut savai pētniecības kopienai izmantot LifeWatch ERIC sniegto atbalstu attiecīgu sistēmu, procesu un pakalpojumu izstrādē.

2. Katrs novērotājs ieceļ pārstāvošo struktūru.

4. NODAĻA

PĀRVALDĪBA

8. pants

Kopsapulce

1. LifeWatch ERIC augstākā pārvaldes struktūra ir Kopsapulce.

2. Kopsapulce ir atbildīga par LifeWatch ERIC vispārējo vadību un uzraudzību.

3. Kopsapulce pieņem lēmumus par šādiem jautājumiem:

a) pakalpojumu līmeņa nolīgumiem un jebkādiem citiem nolīgumiem ar trešām personām;

b) dalībnieku un novērotāju uzņemšanu un statusa izbeigšanu;

c) īstenošanas noteikumu, pamatnostādņu un citu tādu lēmumu apstiprināšanu, kas nepieciešami, lai nodrošinātu LifeWatch ERIC uzdevuma un darbību īstenošanu;

d) gada ziņojuma apstiprināšanu,

e) īstenošanas noteikumu apstiprināšanu attiecībā uz naturālajām iemaksām;

f) daudzgadu darba programmas un indikatīvā budžeta apstiprināšanu reizi piecos gados un to pārskatīšanu un/vai pieņemšanu, ja izmaiņas attiecībā uz dalības iemaksām ir pietiekami lielas, lai to abu pārplānošana būtu pamatota;

g) gada budžeta apstiprināšanu,

h) Pastāvīgās komitejas locekļu iecelšanu;

i) valdes locekļu, tostarp izpilddirektora, iecelšanu un neuzticības izteikšanu tiem;

j) tādu palīgstruktūru izveidi, kas nepieciešamas LifeWatch ERIC pienācīgai darbībai;

k) vadlīniju apstiprināšanu attiecībā uz LifeWatch Valsts atbalsta komiteju kopīgo interešu elementiem;

l) nosacījumiem sadarbībai ar starptautiskām organizācijām un tīkliem, ar kuriem LifeWatch ir kopīgi mērķi un uzdevumi, un nosacījumiem, saskaņā ar kuriem Valde var izveidot darba attiecības ar valdībām un organizācijām – valsts, starptautiskām, valstiskām vai nevalstiskām;

m) kopīgās infrastruktūras atrašanās vietu;

n) priekšlikumiem statūtu grozījumiem;

o) LifeWatch ERIC darbības izbeigšanu;

p) jebkādiem citiem jautājumiem, kas saskaņā ar šiem statūtiem vai īstenošanas noteikumiem uzticēti Kopsapulcei, un

q) jebkādiem citiem jautājumiem, kas nepieciešami LifeWatch ERIC uzdevumu un darbību īstenošanai.

4. Kopsapulci veido dalībnieku un novērotāju pārstāvji. Novērotājiem ir tiesības izteikties, ja saņemta Kopsapulces priekšsēdētāja atļauja. Neskarot 3. panta 3. punktā noteikto balsu vairākumu, katram dalībniekam Kopsapulcē ir viena balss. Dalībnieks ieceļ delegācijas vadītāju, kuram ir tiesības balsot visu tā norīkoto pārstāvošo struktūru vārdā.

5. Kopsapulces sanāksmes notiek vismaz reizi gadā. Valde un Pastāvīgā komiteja var sasaukt Kopsapulces ārkārtas sanāksmi, ja rodas nozīmīgi jautājumi, kuru apspriešanu nevar atlikt līdz nākamajai plānotajai Kopsapulces sanāksmei. Kopsapulces ārkārtas sanāksmi var sasaukt ar visu dalībnieku kvalificētu balsu vairākumu. Kopsapulces ārkārtas sanāksmēs balsojumu var pieņemt arī pa pastu vai tālruni saskaņā ar Kopsapulces reglamenta īstenošanas noteikumiem.

6. Priekšsēdētāju un priekšsēdētāja vietnieku, kurš aizstāj priekšsēdētāju viņa prombūtnes laikā un gadījumā, ja rodas interešu konflikts, Kopsapulce ievēlē no dalībnieku delegāciju pārstāvjiem uz divu gadu periodu, kas atjaunojams vēl uz diviem gadiem. Priekšsēdētājs nosaka Kopsapulces sanāksmes norises vietu, laiku un darba kārtību, kuru paziņo dalībniekiem trīs mēnešus iepriekš. Kopsapulces dalībnieki var iesniegt priekšlikumus darba kārtībai saskaņā ar Kopsapulces reglamenta īstenošanas noteikumiem.

7. Likumīgas Kopsapulces sanāksmes kvorumu veido 50 % to dalībnieku klātbūtne, kuri pārstāv vairāk nekā 50 % no naudas iemaksām. Ja šis kvorums netiek panākts, priekšsēdētājs var sasaukt jaunu sanāksmi, par kuru tiek rakstiski paziņots dalībniekiem vienu mēnesi pirms jaunās sanāksmes, kur nepieciešams panākt tādu pašu kvorumu, lai tā būtu likumīga.

8. Dalībnieku var pārstāvēt cits dalībnieks, ja tas tiek rakstiski paziņots priekšsēdētājam pirms katras Kopsapulces sanāksmes.

9. Kopsapulce cenšas pieņemt lēmumus vienprātīgi. Ja vienprātību nevar panākt, lēmumus pieņem, balsojot atbilstoši tam balsu vairākuma veidam, kas paredzēts Kopsapulces reglamenta īstenošanas noteikumos. Šie īstenošanas noteikumi nosaka nepieciešamo balsu vairākumu, neskarot 3. panta 3. punktā noteikto balsu vairākumu un īpašus balsu vairākuma gadījumus, kas paredzēti statūtu noteikumos.

Kvalificēts balsu vairākums ir nepieciešams, kad tiek pieņemti šādi lēmumi:

a) starpvaldību organizāciju pieņemšana dalībnieku statusā saskaņā ar 4. panta 2. punktu;

b) dalībnieka dalības vai novērotāja statusa izbeigšana saskaņā ar 5. panta 5. punktu;

c) Kopsapulces ārkārtas sanāksmes sasaukšana saskaņā ar 8. panta 5. punktu;

d) LifeWatch-ERIC likvidācija saskaņā ar 19. panta 1. punktu;

e) priekšlikums statūtu grozījumiem saskaņā ar 23. panta 1. punktu;

f) statūtos noteiktās atrašanās vietas maiņa saskaņā ar 23. panta 2. punktu;

g) darba programma un budžets;

h) dalībnieku pamata finanšu iemaksas;

i) gada ziņojuma un gada pārskatu apstiprināšana;

j) Valdes izpilddirektora un visu citu locekļu iecelšana vai atbrīvošana no amata;

k) Kopsapulces priekšsēdētāja un priekšsēdētāja vietnieka ievēlēšana;

l) īstenošanas noteikumu pieņemšana un grozīšana.

10. Lai noteiktu statūtos vai īstenošanas noteikumos paredzētā balsu vairākuma veidu, izmanto šādas definīcijas:

a) “vienprātība” ir visu dalībnieku piekrišana bez kādiem oficiāliem iebildumiem un bez nepieciešamības balsot par priekšlikumu, paturot tiesības atspoguļot nesaistošas atrunas vai viedokļus sanāksmes protokolā. Ja kāds dalībnieks pauž iebildumu, Kopsapulce pāriet uz oficiālu balsojumu saskaņā ar konkrētiem balsu vairākuma noteikumiem, kas paredzēti attiecībā uz dažādiem jautājumiem, kuros jāpieņem lēmums;

b) “vienkāršs balsu vairākums” ir sanāksmē klātesošo dalībnieku balsu vairākums;

c) “absolūts balsu vairākums” ir vairāk nekā puse no to dalībnieku balsīm, kuri sanāksmē ir klātesoši vai kurus pārstāv pilnvarots pārstāvis un kuru ieguldījums veido vairāk nekā 50 % no naudas iemaksām;

d) “kvalificēts balsu vairākums” ir vismaz divas trešdaļas no to dalībnieku balsīm, kuri sanāksmē ir klātesoši vai kurus pārstāv pilnvarots pārstāvis un kuru ieguldījums veido vairāk nekā 50 % no naudas iemaksām.

9. pants

Valde

1. LifeWatch ERIC Valde ir atbildīga par ikdienas darba pārvaldību.

2. Valde veic sagatavošanās darbu Kopsapulces sanāksmēm, īsteno tās lēmumus, kā arī koordinē un pārvalda LifeWatch ERIC vispārējās darbības.

3. Valde nodrošina infrastruktūras pakalpojumu konsekvenci, saskaņotību un stabilitāti, pieņemot lēmumus attiecībā uz īstenošanu, kā arī koordināciju starp kopīgo infrastruktūru un izklaidajiem centriem.

4. Valdes locekļus ieceļ Kopsapulce. Valdes maksimālais sastāvs ir pieci locekļi un minimālais trīs, proti, izpilddirektors, finanšu direktors un informācijas un komunikācijas tehnoloģiju direktors; šīs amatpersonas ir LifeWatch ERIC darbinieki. Izpilddirektors ir Valdes priekšsēdētājs. Valdes locekļu pilnvaru termiņš ir 5 gadi, un tas ir atjaunojams. Kopsapulce apstiprina interešu konflikta protokolus attiecībā uz Valdes locekļiem. Izpilddirektors ir LifeWatch ERIC likumīgais pārstāvis.

5. Kopsapulce var izveidot darba uzdevumus Valdes locekļu pienākumiem.

6. Valde ir kolektīvi atbildīga Kopsapulces priekšā par visām savām darbībām. Ja tiek apstiprināts priekšlikums izteikt neuzticību, izpilddirektors un visi Valdes locekļi atkāpjas no amata, ja vien neuzticība netiek izteikta konkrētiem Valdes locekļiem; šādā gadījumā atkāpšanās no amata ir obligāta šiem locekļiem.

7. Pirmajā piecgadē pēc LifeWatch ERIC izveides, kamēr nav pilnīgi nodrošināta tā darbība un funkcijas, Kopsapulce var nolemt visas Valdes pilnvaras vai to daļu piešķirt priekšsēdētājam.

10. pants

Palīgstruktūras

1. Kopsapulce izveido Pastāvīgo komiteju, Finanšu komiteju, Zinātnisko un tehnisko jautājumu konsultatīvo padomi, Ētikas komiteju, kā arī jebkādas citas komitejas, kas ir nepieciešamas LifeWatch ERIC pienācīgai darbībai. Kopsapulce apstiprina īstenošanas noteikumus un pamatnostādnes, tostarp procedūru īstenošanas noteikumus to atbilstošai ieviešanai un darbībai.

Pastāvīgo komiteju veido 8. panta 4. punktā minēto dalībvalstu delegāciju vadītāji, tajā ir ne vairāk kā desmit locekļu. Tos ievēlē Kopsapulce uz trim gadiem, un termiņu var pagarināt uz tādu pašu laiku. Kopsapulces un Finanšu komitejas izpilddirektori ir Pastāvīgās komitejas ex officio locekļi. Pastāvīgā komiteja saskaņā ar īstenošanas noteikumiem vismaz trīs reizes gadā tiekas ar Valdi.

2. Pastāvīgā komiteja:

a) ir atbildīga par Valdes veiktās LifeWatch ERIC pārvaldības uzraudzību un kontroli periodā starp Kopsapulces sanāksmēm atbilstoši 8. panta 5. punktam;

b) ir informēta par visiem ar LifeWatch ERIC pārvaldību saistītiem jautājumiem, uz kuriem atbildi pieprasa kāds no tā dalībniekiem, un sniedz ziņojumu Kopsapulcei, it īpaši attiecībā uz visām būtiskajām budžeta un tehniskām novirzēm no gada un daudzgadu plānotā budžeta un darbībām;

c) sniedz ieteikumus finanšu direktoram par budžeta projektu izstrādi saskaņā ar 14. pantu.

3. Īstenošanas noteikumi reglamentē Ētikas komitejas locekļu iecelšanu un nosacījumus, saskaņā ar kuriem tā pilda savas funkcijas. Kopsapulce, Pastāvīgā komiteja vai Valde var uzaicināt Ētikas komiteju sniegt ieteikumus konkrētos jautājumos, kas saistīti ar 9. panta 4. punktā, 12., 13., 15. un 17. pantā aprakstītajām LifeWatch ERIC politikām.

5. NODAĻA

ZIŅOŠANA KOMISIJAI

11. pants

Ziņošana Eiropas Komisijai

1. LifeWatch ERIC sagatavo gada darbības ziņojumu, kurā sniegts pārskats par tā darbību zinātnisko, funkcionālo un finanšu aspektu. Ziņojumu apstiprina Kopsapulce, to nosūta Eiropas Komisijai un attiecīgajām valsts sektora iestādēm sešu mēnešu laikā no attiecīgā finanšu gada beigām. Ziņojumu dara publiski pieejamu.

2. LifeWatch ERIC informē Komisiju par visiem apstākļiem, kas var būtiski apdraudēt LifeWatch ERIC uzdevumu veikšanu vai kavēt to izpildīt Regulā (EK) Nr. 723/2009 noteiktās prasības.

6. NODAĻA

POLITIKA

12. pants

Nodarbinātības politika

1. LifeWatch ERIC nediskriminē darbiniekus saistībā ar to rasi, etnisko piederību, reliģiju, dzimumu, vecumu, fizisko vai garīgo invaliditāti, seksuālo orientāciju vai saistībā ar ģimenes izveidi vai vecāku pienākuma pildīšanu. Šī politika aptver visas darbinieku tiesības, privilēģijas un darbības. LifeWatch ERIC var sākt pozitīvas rīcības politiku, kas saistītas ar darbiniecēm; šim nolūkam Kopsapulce apstiprina pozitīvas rīcības plānu, pirms tiek izsludināti paziņojumi par līgumu slēgšanu ar darbiniekiem.

2. Izpilddirektoram ir pilnvaras pārvaldīt personālu, un viņš atbild par darba nosacījumiem un katru personāla atlasei izsludināto amatu, ievērojot Kopsapulces apstiprinātos budžeta ierobežojumus, īstenošanas noteikumus, vadlīnijas un Kopsapulces pieņemtos politikas lēmumus. Ja vien nav norādīts citādi, izpilddirektors var deleģēt konkrētus pienākumus vienam vai vairākiem Valdes locekļiem.

3. LifeWatch ERIC darbības saistībā ar personāla atlasi, intervēšanu, pieņemšanu darbā un paaugstināšanu/pazemināšanu amatā īsteno atbilstīgi 1. punktā norādītajiem principiem un ievēro Kopsapulces apstiprinātajos īstenošanas noteikumos, vadlīnijās vai vispārējās pilnvarās vai politikā noteiktos nodarbinātības principus un ierobežojumus.

4. Īstenošanas noteikumos izklāstītās nodarbinātības politikas pamatā ir Kopsapulces apstiprinātie principi un nosacījumi, un tajā ievēro uzņēmējas dalībvalsts piemērojamos tiesību aktus un noteikumus vai tās valsts tiesību aktus, kurā tiek veiktas LifeWatch ERIC darbības.

13. pants

Iepirkuma politika un atbrīvojumi no nodokļa

1. Visi uzaicinājumi uz konkursu tiek publiskoti LifeWatch ERIC tīmekļa vietnē, kā arī dalībnieku un novērotāju valstu teritorijās. LifeWatch ERIC gada darbības ziņojumā ietver paziņojumu par iepirkumiem, par kuriem tika izsludināts konkurss.

2. Kopsapulce apstiprina publiskā iepirkuma īstenošanas noteikumus, kas nosaka minimālo summu, kuru pārsniedzot, līgumus piešķir tikai pēc apspriešanās ar Zinātnisko un tehnisko jautājumu konsultatīvo padomi.

3. LifeWatch ERIC iepirkuma politikas pamatā ir pārredzamības, nediskriminācijas un konkurences principi, tajā ņem vērā nepieciešamību nodrošināt to, ka piedāvājumi atbilst augstākajām tehniskajām, finanšu un piegādes prasībām, un nozarei un pakalpojumu sniedzējiem sniedz iepriekšēju paziņojumu par nepieciešamajām specifikācijām.

Atbrīvojumi no nodokļa saskaņā ar Regulas (EK) Nr. 723/2009 5. panta 1. punkta d) apakšpunktu attiecas tikai uz tādu preču un pakalpojumu iegādi, kuri LifeWatch ERIC, tostarp 2. panta 3. punktā aprakstītajai kopīgajai infrastruktūrai, nepieciešami oficiālai lietošanai un nesaimnieciskām darbībām un kuriem ir ievērojama vērtība, proti, tie ir gadījumi, kad ar nodokli apliekamā summa par darbību, kas dokumentēta attiecīgajā rēķinā, ir vienāda ar EUR 300,50 vai augstāka un to ir pilnīgi apmaksājis LifeWatch ERIC. Citi ierobežojumi netiek piemēroti.

14. pants

Resursi, budžeta principi, atbildība un apdrošināšana

1. LifeWatch ERIC resursus veido dalības iemaksas, dotācijas, ziedojumi, līgumi un jebkādi citi avoti, kas saistīti ar tā nesaimniecisko darbību, neskarot 2. un 3. punktu. Saimnieciskās darbības ir cieši saistītas ar tā uzdevumu un darbībām un neapdraud to izpildi. Ar saimnieciskajām darbībām saistītos ieņēmumus uzskaita atsevišķi, pamatojoties uz iekasēto samaksu atbilstīgi tirgus cenām vai, ja tās nevar precīzi noskaidrot, samaksu, ko veido visas izmaksas, kurām pieskaitīta saprātīga peļņas norma.

2. LifeWatch ERIC budžetu Valdei sagatavo finanšu direktors saskaņā ar Pastāvīgās komitejas ieteikumiem, un Valde pēc ieteikumu saņemšanas no Pastāvīgās komitejas to iesniedz apstiprināšanai Kopsapulcē. To pārvalda Valde, ņemot vērā Finanšu komitejas ieteikumus, saskaņā ar pareizas finanšu pārvaldības, budžeta bilances un pārredzamības principiem. Finanšu komiteju veido dalībnieku pārstāvji, kas iecelti saskaņā ar Kopsapulces apstiprinātajos īstenošanas noteikumos paredzēto procedūru.

Lai izpildītu šos principus, Valde

a) nodrošina, ka tiek veikta visu ienākumu un izdevumu patiesa un precīza uzskaite;

b) izveido iekšējās pārbaudes, tostarp iekšējās revīzijas, lai palielinātu resursu efektīvu un lietderīgu izmantošanu;

c) nodrošina, ka LifeWatch ERIC pārskatus katru gadu pārbauda Kopsapulces iecelti revidenti un ka visiem dalībniekiem tiek nosūtīts revidentu rakstisks ziņojums, kam pievienoti izpilddirektora un jebkura Valdes locekļa komentāri.

3. LifeWatch ERIC ir atbildīgs par savām parādsaistībām. Dalībnieki nav kopīgi atbildīgi par LifeWatch ERIC parādsaistībām. Dalībnieku atbildība par LifeWatch ERIC parādsaistībām nepārsniedz to attiecīgās iemaksas.

4. Valde nodrošina atbilstošu apdrošināšanu, lai segtu īpaši ar LifeWatch ERIC struktūru un darbību saistītus riskus.

15. pants

Piekļuve LifeWatch ERIC infrastruktūrai un datu izplatīšanas politika

1. LifeWatch ERIC koordinē pētniecību un mācības un neierobežo piekļuvi pieejamiem datiem un algoritmiem, ja vien šāda pētniecība/mācības nav pretrunā izmantošanas nosacījumiem, par kuriem iepriekš panākta vienošanās ar to īpašnieku(-iem).

2. LifeWatch izveido un izmanto savu infrastruktūru bioloģiskās daudzveidības un ekosistēmu pētniecībai Eiropas līmenī. Nodrošinātos pakalpojumus nosaka ar Kopsapulces lēmumu, kas var paredzēt atšķirīgus pakalpojumus dalībniekiem un struktūrām, kas nav dalībnieki, kā arī to pētniekiem.

3. Lēmumus par konkrētu LifeWatch ERIC sniegto pakalpojumu noteikšanu par prioritāriem pieņem Kopsapulce, ņemot vērā Zinātnisko un tehnisko jautājumu konsultatīvās padomes vadītās neatkarīgās novērtēšanas rezultātus.

4. Ja finansiālu un/vai tehnisku iemeslu dēļ ir ierobežota spēja nodrošināt piekļuvi, Kopsapulce, izmantojot pieejamos resursus, izveido konkursu uz dotācijas programmām, lai ļautu veiksmīgajiem pretendentiem izmantot piedāvātās iespējas. Pieteikumus, kas tiek pieņemti no jebkuras pasaules valsts, izvērtē Valdes ieceltas neatkarīgas Novērtēšanas komitejas, ņemot vērā Zinātnisko un tehnisko jautājumu konsultatīvās padomes ieteikumus. Ja Kopsapulce veido dotāciju programmas, novērtēšanas procedūru un darba uzdevumus, tiem jāatbilst zinātniskās izcilības un godīgas prakses vispārējām prasībām.

5. Valde var ierosināt Kopsapulcei izstrādāt politiku attiecībā uz prasībām, kas saistītas ar vispārējām vai īpašām juridiskajām attiecībām ar datu lietotājiem. Plašai sabiedrībai piekļuvi piešķir tad, ja pakalpojumus vai resursus neierobežo īpašnieku piemēroti licencēšanas nosacījumi. LifeWatch ERIC ievēro Eiropas Savienības attiecīgās politikas un noteikumus.

6. Kopsapulce, ievērojot Regulas (EK) Nr. 723/2009 3. panta 2. punktu, var ar absolūtu balsu vairākumu pieņemt lēmumu iekasēt samaksu no konkrētām kopienām vai visām kopienām par vispārēju piekļuvi īpašiem LifeWatch ERIC sniegtajiem pakalpojumiem, kā arī licencēt savus instrumentus vai produktus kā kopīgus resursus vai kā resursus, kuru izmantošanai nepieciešama noteikta licence.

7. LifeWatch ERIC datu piekļuves un izplatīšanas politika ir saskaņā ar labāko starptautisko praksi attiecībā uz publiski pieejamiem datiem, piemēram, Eiropas Savienības noteikto praksi, un atzīst datu un algoritmu īpašnieku tiesības, kā arī pilnīgi ņem vērā visus saistītos ētiskos vai juridiskos jautājumus. LifeWatch ERIC veicina izcilību pētniecības, zināšanu sniegšanas un mācību jomā un atbalsta “labākās prakses” kultūru, īstenojot veicināšanas un mācību pasākumus.

8. LifeWatch ERIC mudina pētniekus, kas izmanto šā konsorcija iespējas, darīt savu pētījumu rezultātus publiski pieejamus un pieprasa, lai dalībvalstu pētnieki nodrošinātu rezultātu pieejamību ar LifeWatch ERIC starpniecību.

9. Datu izplatīšanas politikā tiek noteiktas dažādās mērķgrupas, un LifeWatch ERIC mērķauditorijas uzrunāšanai izmanto vairākus kanālus, piemēram, tīmekļa portālus, periodiskus biļetenus, seminārus, dalību konferencēs, rakstu publikācijas žurnālos un dienas laikrakstos.

16. pants

Zinātniskie un tehniskie novērtējumi

1. LifeWatch ERIC izveido Zinātnisko un tehnisko jautājumu konsultatīvo padomi kā neatkarīgu struktūru, ko veido kvalificēti zinātnieki un eksperti. Priekšlikumu par tās darba uzdevumiem Valde iesniedz apstiprināšanai Kopsapulcē. Zinātnisko un tehnisko jautājumu konsultatīvās padomes locekļus ieceļ uz četru gadu termiņu, kas ir atjaunojams. Zinātnisko un tehnisko jautājumu konsultatīvā padome var sniegt ieteikumus Valdei. Par visiem šiem ieteikumiem tiek informēta Kopsapulce, kas var izdot īstenošanas noteikumus vai vadlīnijas, lai dotu Valdei turpmākus norādījumus.

2. Kopsapulce var apstiprināt atbilstošu atlīdzību par Zinātnisko un tehnisko jautājumu konsultatīvās padomes un novērtēšanas komiteju locekļu veiktajiem uzdevumiem.

3. Katras plānošanas piecgades ceturtajā gadā tiek izveidota īpaša Novērtēšanas komiteja, lai izvērtētu LifeWatch ERIC vispārējo zinātnisko un tehnisko darbību un sagatavotu stratēģiskus ieteikumus nākamajai piecgadei. Tās locekļus ieceļ Kopsapulce, ņemot vērā Zinātnisko un tehnisko jautājumu konsultatīvās padomes ieteikumus. Tos ieceļ kā indivīdus, kas nepārstāv konkrētu valsti vai iestādi.

17. pants

Datu piekļuves politika un intelektuālā īpašuma tiesību politika

1. LifeWatch ERIC atzīst, ka daļēji tās vērtība kā infrastruktūrai pamatojas uz publiski pieejamu zināšanu ieguves vairošanu. Priekšroka tiek dota atklātā pirmkoda un atklātās pieejas principiem.

2. LifeWatch ERIC sniedz norādījumus pētniekiem, lai nodrošinātu, ka pētniecība, kurā izmanto materiālu, kas pieejams ar LifeWatch ERIC starpniecību, tiek veikta, atzīstot datu īpašnieku tiesības un personu tiesības uz privātumu. Tiek nodrošināts, ka ir zināms datu pirmavots, un gadījumos, kad LifeWatch ERIC paļaujas uz ārēju datu resursu un/vai citu infrastruktūru izmantošanu, konsorcija datu politikā tiek ņemti vērā nolīgumi ar šiem partneriem atbilstoši šim pantam un minēto politiku pārvalda viens no Kopsapulces ieceltiem Valdes locekļiem.

3. Lietotāji un pakalpojumu sniedzēji, kuriem ir piekļuve datiem, zinātībai vai citiem intelektuālā īpašuma tiesību resursiem, kas ir LifeWatch ERIC rīcībā vai ir tā radīti, atzīst īpašnieku intelektuālā īpašuma tiesības un citas tiesības, kas paredzētas iesniegšanas informācijas protokolos vai nolīgumos un saprašanās memorandos. LifeWatch ERIC datu lietotājiem un pakalpojumu sniedzējiem ir jāpierāda, ka tie velta pienācīgu rūpību, lai nodrošinātu, ka tiesības attiecībā uz datiem, kas ir to rīcībā, tiek atbilstoši pārvaldītas.

4. LifeWatch ERIC nodrošina, ka lietotāji piekrīt noteikumiem un nosacījumiem, kas reglamentē piekļuvi, un ka ir ieviestas atbilstošas drošības procedūras attiecībā uz iekšējo uzglabāšanu un apstrādi.

5. LifeWatch ERIC publisko procedūras attiecībā uz tādu apsūdzību izmeklēšanu un atrisināšanu, kas saistītas ar iekšēju profesionālās darbības pārkāpumu, drošības pārkāpumiem vai konfidenciālas informācijas izpaušanu par to rīcībā esošajiem datiem un pakalpojumiem.

7. NODAĻA

DARBĪBAS ILGUMS, LIKVIDĀCIJA, STRĪDI, PIEMĒROJAMIE TIESĪBU AKTI UN GROZĪJUMU NOTEIKUMI

18. pants

Darbības ilgums

LifeWatch ERIC tiek izveidots uz nenoteiktu darbības laiku.

19. pants

Likvidācija un maksātnespēja

1. Par LifeWatch ERIC likvidāciju izlemj Kopsapulcē ar kvalificētu balsu vairākumu.

2. Bez nepamatotas kavēšanās un jebkurā gadījumā 10 dienu laikā pēc lēmuma pieņemšanas par LifeWatch ERIC likvidāciju LifeWatch ERIC paziņo Eiropas Komisijai par pieņemto lēmumu.

3. Pēc LifeWatch ERIC likvidācijas lēmuma pieņemšanas tā Valde, darbojoties saskaņā ar uzņēmējas dalībvalsts tiesību aktiem, nodrošina konsorcija aktīvu un darbību likvidāciju saskaņā ar turpmāk norādītajiem principiem:

a) tiek atdoti visi fiziskie objekti, ko nodrošinājis dalībnieks, kura valstī atrodas kopīgā infrastruktūra vai izklaidais centrs;

b) visi pārējie aktīvi tiek izmantoti, lai segtu LifeWatch ERIC saistības un ar tā likvidāciju saistītās izmaksas. Visu finanšu atlikumu likvidācijas brīdī sadala starp dalībniekiem proporcionāli to kopējām pamata finanšu iemaksām, kas veiktas kopš LifeWatch ERIC darbības sākuma;

c) attiecībā uz naturālajām un citām iemaksām – ar Kopsapulces piekrišanu un tik, cik tas ir praktiski īstenojams, Valde var nodot LifeWatch ERIC funkcijas un zinātību iestādēm, kurām ir līdzīgi mērķi. Ja nav nevienas līdzvērtīgas iestādes, aktīvus, kas neietver finanšu atlikumu pēc LifeWatch ERIC parādu nomaksas, sadala starp dalībniekiem proporcionāli to kopējām gada iemaksām, ja vien pakalpojumu līmeņa nolīgumos nav paredzēts citādi. Ja iespējams, aktīvi tiek nodoti tiem dalībniekiem, kuri tos ieguldīja.

4. Likvidācija, kuras rezultātā tiek pārtraukta LifeWatch darbība, tiek veikta termiņos, kas piemērojami attiecībā uz 5. panta 1., 2. un 6. punktā paredzēto izstāšanos un dalības izbeigšanu.

5. LifeWatch ERIC beidz pastāvēt dienā, kad Eiropas Komisija publicē attiecīgu paziņojumu Eiropas Savienības Oficiālajā Vēstnesī.

20. pants

Piemērojamie tiesību akti

LifeWatch ERIC darbību reglamentē šādi tiesību akti tādā prioritātē, kādā tie norādīti:

a) Eiropas Savienības tiesību akti, jo īpaši Regula (EK) Nr. 723/2009 un tās 6. panta 1. punkta a) apakšpunktā un 11. panta 1. punktā minētie lēmumi;

b) uzņēmējas dalībvalsts tiesību akti, ja jautājums nav (vai ir tikai daļēji) reglamentēts Eiropas Savienības tiesību aktos;

c) statūti un to īstenošanas noteikumi.

21. pants

Strīdi

1. Eiropas Savienības Tiesas piekritībā ir tiesvedība starp dalībniekiem saistībā ar LifeWatch ERIC, starp dalībniekiem un LifeWatch ERIC, kā arī tiesvedība, kurā viena no pusēm ir Eiropas Savienība.

2. Strīdos starp LifeWatch ERIC un trešām personām ir piemērojami Eiropas Savienības tiesību akti par piekritību. Gadījumos, uz kuriem neattiecas Eiropas Savienības tiesību akti, šādu strīdu izšķiršanas piekritību nosaka saskaņā ar uzņēmējas dalībvalsts tiesību aktiem.

22. pants

Statūtu pieejamība

Statūti tiek atjaunināti un darīti publiski pieejami LifeWatch ERIC tīmekļa vietnē un konsorcija juridiskajā adresē, kā arī kopīgās infrastruktūras un visu LifeWatch izklaido centru telpās.

23. pants

Statūtu grozījumi

1. Neskarot 3. panta 3. punktu, priekšlikumus statūtu, tostarp 2. pielikuma, grozījumiem pieņem ar LifeWatch ERIC dalībnieku kvalificētu balsu vairākumu. Dalībnieki, kas balso pret ierosinātajiem grozījumiem, var izstāties no LifeWatch ERIC pēc savu atlikušo saistību nokārtošanas.

2. Ierosinājumus grozījumiem var iesniegt jebkurš dalībnieks, ko atbalsta vismaz divi citi dalībnieki. Ierosinātos grozījumus iesniedz Kopsapulces priekšsēdētājam vismaz trīs mēnešus pirms kārtējās gada sanāksmes vai pirms ārkārtas sanāksmes, kas sasaukta šim mērķim; par ierosinātajiem grozījumiem dalībniekiem paziņo vismaz divus mēnešus pirms Kopsapulces sanāksmes.

3. Statūtos noteiktās juridiskās adreses maiņu apstiprina ar kvalificētu balsu vairākumu, ņemot vērā uzņēmējas dalībvalsts veiktos ieguldījumus.

8. NODAĻA

IZVEIDES UN PĀREJAS NOTEIKUMI

24. pants

Izveides noteikumi

Ne vēlāk kā 45 kalendāro dienu laikā pēc tam, kad stājies spēkā Komisijas lēmums par LifeWatch ERIC izveidi, uzņēmēja dalībvalsts sasauc Kopsapulces dibināšanas sanāksmi. Uzņēmēja dalībvalsts informē dibinātājus par jebkādu īpašu un steidzamu darbību, kas jāveic pirms dibināšanas sanāksmes. Ja neviens no dibinātājiem neizvirza iebildumus piecu darba dienu laikā pēc paziņojuma saņemšanas, iepriekš minēto darbību veic persona, kuru uzņēmēja dalībvalsts ir pienācīgi pilnvarojusi.

25. pants

Pārejas noteikumi

Saskaņotās un apstiprinātās iemaksas LifeWatch pētniecības infrastruktūras īstenošanai, kuras dalībnieki veikuši pārejas posmā no 2011. gada 11. februāra līdz LifeWatch ERIC izveidošanai, ir uzskatāmas par iemaksām naudā vai natūrā LifeWatch ERIC pirmajai piecgadei saskaņā ar 8. panta 3. punkta e) apakšpunktā un 2. pielikuma A2.I.6. punktā minētajiem Kopsapulces apstiprinātajiem noteikumiem par naturālo iemaksu vērtības noteikšanu.

(1) OV L 206, 8.8.2009., 1. lpp.

1. PIELIKUMS DALĪBNIEKU, NOVĒROTĀJU UN PĀRSTĀVOŠO STRUKTŪRU SARAKSTS Valstis Pārstāvošās struktūras Beļģija Beļģijas Zinātnes politikas birojs (BELSPO) Ekonomikas, zinātnes un inovāciju departaments (EWI) Neobligātās izglītības un zinātniskās pētniecības ģenerāldirektorāts (DGENORS) Grieķija Grieķijas Jūras zinātniskās pētniecības centrs (HCMR) Spānija Ekonomikas, rūpniecības un konkurētspējas ministrija (MINECO) Lauksaimniecības, zivsaimniecības, pārtikas un vides ministrija (MAPAMA) Andalūzijas reģionālā valdība (Junta de Andalucía) Itālija Valsts pētniecības padome (CNR) Nīderlande Nīderlandes Zinātniskās pētniecības organizācija (NWO) Portugāle Rumānija Slovēnija Zinātnes, izglītības un sporta ministrija (MIZS)

Novērotāji Valstis Pārstāvošās struktūras